
[bookmark: TextBodyBegin]Euroopa Parlament,
–	võttes arvesse Fulvio Martusciello puutumatuse äravõtmise taotlust, mis saadi Belgia välisasjade, väliskaubanduse ja arengukoostöö föderaalameti 6. mai 2025. aasta kirjaga, milles edastati Belgia riigiprokuratuuri 16. aprilli 2025. aasta taotlus seoses kriminaalmenetlusega, mida Fulvio Martusciello suhtes alustada soovitakse; võttes arvesse, et taotlus tehti teatavaks Euroopa Parlamendi istungil 21. mail 2025. aastal,
–	olles 24. märtsil 2026 vastavalt kodukorra artikli 9 lõikele 6 kuulanud ära Fulvio Martusciello selgitused,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:2], [2:  	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0154/2026),
[bookmark: _Hlk223949138][bookmark: _Hlk210982066]A.	arvestades, et 6. mail 2025. aastal edastas välisasjade, väliskaubanduse ja arengukoostöö föderaalamet riigiprokuratuuri 16. aprilli 2025. aasta taotluse võtta ära Itaaliast valitud Euroopa Parlamendi liikme Fulvio Martusciello puutumatus seoses väidetavat korruptsioonijuhtumit puudutava kriminaalmenetlusega, mida tema suhtes alustada soovitakse;
[bookmark: _Hlk223949179]B.	arvestades, et äriühingut Huawei käsitleva ulatusliku uurimise tulemusel saadi väidetavalt kaalukaid tõendeid, mis näitasid, et eksisteerib kuritegelik organisatsioon, mille tegevuse väidetav eesmärk oli mõjutada liidu institutsioonide otsuseid Euroopa Parlamendi liikmetele altkäemaksu andmisega; arvestades, et see uurimine näib olevat paljastanud mitu väidetavat korruptiivset tegu, mis eeldatavalt pandi korrapäraselt toime aastatel 2021–2024; arvestades, et korruptsiooniskeem toimis väidetavalt mitmes vormis, muu hulgas näiteks kutsuti Euroopa Parlamendi liikmeid Huawei toetatavatele üritustele, et saada vastutasuks sellele äriühingule soodsaid poliitilisi otsuseid, ning tehti mõõdutundetuid kingitusi, näiteks kattes toitlustus- ja reisikulud või jagades korduvalt kutseid jalgpallimatšidele, millel ei ole Euroopa Parlamendi tööga mingit seost;
[bookmark: _Hlk223949214]C.	arvestades, et puutumatuse äravõtmise taotlusest ilmneb, et mitu Euroopa Parlamendi liiget saatsid 2021. aasta veebruaris kolmele Euroopa Komisjoni volinikule kirja, mille eesmärk oli mõjutada liidu poliitikat 5G-võrkude kasutuselevõtul Euroopas, eelkõige seoses kolmandate riikide ettevõtete, näiteks Huawei toetamisega; arvestades, et uurimisest nähtub selge plaan alates kirja koostamisest kuni selle väljasaatmise, mõju ja sellega seotud arveldusteni, mis kõik näib kinnitavat, et kiri oli üks lüli ahelas, mis selgelt ületas mõjutamise või lobitöö piirid ja mida võib eeldatavalt pidada korruptsiooniskeemi osaks; arvestades, et väidetavalt oli kirja koostamise peamine toetaja Fulvio Martusciello, kes kirjale esimesena alla kirjutas ja kellele väidetavalt maksti selle eest, et ta oma poliitilist mõju ära kasutades korruptsioonis osaleks, kusjuures väidetava kokkuleppe varjamiseks püüti raha liikumise jälgi põhjalikult segada;
D.	arvestades, et väidetavalt tegeles Fulvio Martusciello eeldatava korruptsiooniskeemi raames aktiivselt Huawei huvide edendamisega, esitades liidu konkurentsipoliitikat käsitleva resolutsiooni eelnõu kohta muudatusettepanekuid, mis näivad olevat sõnastatud Huawei huvides ja mis koostati ajavahemikul 2021. aasta jaanuarist märtsini, st samal ajal põhjenduspunktis C osutatud kirja koostamise ja väljasaatmisega; arvestades, et ta hõlbustas ka oma valimisringkonna üliõpilaste osalemist Huawei akadeemias, et saada hääli enda tagasivalimiseks Euroopa Parlamenti;
[bookmark: _Hlk223949297]E.	arvestades, et Fulvio Martusciello valiti Euroopa Parlamenti tagasi 2024. aasta juunis toimunud Euroopa Parlamendi valimistel ja ta oli seega väidetava süüteo toimepanemise ajal Euroopa Parlamendi liige;
F.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:3]; [3:  	Kohtuotsus, Üldkohus, 30. aprill 2019, Briois vs. parlament, T-214/18, ECLI:EU:T:2019:266.] 

G.	arvestades, et protokollis nr 7 (Euroopa Liidu privileegide ja immuniteetide kohta) sätestatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, milles käsitletakse parlamendiliikme kohustuste täitmisega seotud tegevust, mida ei saa parlamendiliikme kohustustest eristada;
H.	arvestades, et kodukorra artikli 5 lõike 2 kohaselt ei ole parlamendiliikme puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et protokolli nr 7 (Euroopa Liidu privileegide ja immuniteetide kohta) artiklis 8 on sätestatud, et Euroopa Parlamendi liikmeid ei või üle kuulata, neid kinni pidada ega neid kohtumenetlusele allutada nende poolt oma kohustuste täitmisel avaldatud arvamuste või antud häälte tõttu; arvestades, et väidetav süütegu ei ole seotud Fulvio Martusciello kohustuste täitmisel avaldatud arvamuste ega antud häältega kõnealuse protokolli artikli 8 tähenduses;
J.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis b on sätestatud, et Euroopa Parlamendi istungjärkude ajal on parlamendiliikmetel teise liikmesriigi territooriumil immuniteet kinnipidamise ja kohtumenetluse suhtes;
[bookmark: _Hlk228970940]K.	arvestades, et see uurimine puudutas paljusid isikuid, mitte ainult Fulvio Martusciellot; arvestades, et Fulvio Martusciello puutumatuse äravõtmise taotlus näib tulenevat väidetava korruptiivse tegevuse laiemast uurimisest ega tundu olevat suunatud tema poliitilise tegevuse vastu; arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, st ei ole alust arvata, et kõnealuse kohtumenetluse eesmärk oleks kahjustada Fulvio Martusciello kui Euroopa Parlamendi liikme poliitilist tegevust ja seega Euroopa Parlamendi sõltumatust;
[bookmark: _Hlk223949317]1.	otsustab Fulvio Martusciello puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Belgia Kuningriigi pädevale ametiasutusele ja Fulvio Martusciellole.

